REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/55-21

24. februar 2021. godine

B e o g r a d

ZAPISNIK

SA 19.SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 24. FEBRUARA 2021. GODINE

Sednica je počela u 12,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao dr Aleksandar Martinović, predsednik Odbora.

Sednici su prisustvovali zamenici članova Odbora: Vesna Nedović zamenik Adama Šukala, člana Odbora, Violeta Ocokoljić zamenik Veroljuba Matića, člana Odbora, Viktor Jevtović zamenik Dragane Barišić, člana Odbora, Dijana Radović zamenik Đorđa Milićevića, člana Odbora i Željko Tomić zamenik Marine Raguš, člana Odbora.

Sednici nisu prisustvovali članovi Odbora: Adam Šukalo, Veroljub Matić, Dragana Barišić, Sandra Božić, Đorđe Milićević, Uglješa Marković, Marina Raguš, Mira Petrović, Branimir Jovanović i Šaip Kamberi.

Sednici je, takođe, prisustvovala i Milica Stanković, rukovodilac Sektora za normativno-pravne poslove Komisije za zaštitu konkurencije.

Na predlog predsednika, Odbor je većinom glasova utvrdio sledeći:

D n e v n i r e d:

- usvajanje zapisnika sa 18. sednice Odbora -

1. Razmatranje zahteva Komisije za zaštitu konkurencije za zasnivanje radnog odnosa na neodređeno vreme sa novim licima (21 broj: 112-278/21 od 19. februara 2021. godine);

2. Razmatranje zahteva narodnog poslanika, prof. dr Žarka Obradovića, za davanje pozitivnog mišljenja za obavljanje druge javne funkcije (21 broj: 02-290/21 od 22. februara 2021. godine).

Pre prelaska na rad po utvrđenom dnevnom redu predsednik Odbora je predložio da se usvoji zapisnik sa 18. sednice Odbora. Odbor je jednoglasno, bez primedbi, usvojio zapisnik sa 18. sednice Odbora.

**Prva tačka dnevnog reda:** Razmatranje zahteva Komisije za zaštitu konkurencije za zasnivanje radnog odnosa na neodređeno vreme sa novim licima

Milica Stanković, rukovodilac Sektora za normativno-pravne poslove Komisije za zaštitu konkurencije, upoznala je članove Odbora sa sadržinom podnetog zahteva istakavši da Komisija nije ostvarila plan zapošljavanja u 2020. godini, usled zaraze virusom Covidom -19 i izrazila nadu da će plan zapošljavanja novih lica biti ostvaren u 2021. godini. Dodala je da se predmetni zahtev za zasnivanje radnog odnosa na neodređeno vreme sa novim licima odnosi na lica sa visokom stručnom spremom i izrazila uverenje da će se novim zapošljavanjem podići nivo kvaliteta rada Komisije, kao i adekvatnije sprovođenje zakonom propisanih nadležnosti.

Diskusije nie bilo.

Odbor je na predlog predsednika, većinom glasova usvojio zahtev Komisije za zaštitu konkurencije za zasnivanje radnog odnosa na neodređeno vreme sa 5 novih lica, prema strukturi iz zahteva.

**Druga tačka dnevnog reda:** Razmatranje zahteva narodnog poslanika, prof. dr Žarka Obradovića, za davanje pozitivnog mišljenja za obavljanje druge javne funkcije

Predsednik Odbora je obavestio članove i zamenike članova Odbora da je prof. dr Žarko Obradović podneo zahtev za davanje pozitivnog mišljenja da uz vršenje funkcije narodnog poslanika obavlja i funkciju člana Saveta Fakulteta bezbednosti Univerziteta u Beogradu, iz reda zaposlenih u nastavi.

Diskusije nije bilo.

Na predlog predsednika, Odbor je jednoglasno dao pozitivno mišljenje prof. dr Žarku Obradoviću da uz vršenje funkcije narodnog poslanika, obavlja i funkciju

člana Saveta Fakulteta bezbednosti Univerziteta u Beogradu, iz reda zaposlenih u nastavi.

\*\*\*

Sednica je završena u 12,05 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović